उत्तर कोरिया अभी भी एटमी हथियार बना रहा, ट्रम्प भी मानेंगे कि खतरा टला नहीं: अमेरिकी रक्षा मंत्री
uploaded on : 2018-07-26
वॉशिंगटन// अमेरिका के विदेश मंत्री माइक पोम्पियो ने बुधवार को सीनेट कमेटी को बताया कि उत्तर कोरिया अब भी परमाणु बम के लिए सामग्री जुटा रहा है। उन्होंने कहा, 'उत्तर कोरिया के साथ अमेरिका के रिश्ते आगे बढ़ रहे हैं और ट्रम्प उसके परमाणु अप्रसार को लेकर काफी उत्साहित हैं। लेकिन ट्रम्प भी मानेंगे कि अमेरिका के लिए खतरा पैदा करने वाली प्रणाली अभी मौजूद है।' पोम्पियो का ये बयान तब आया है, जब दो दिन पहले ही ट्रम्प ने नौ महीनों तक मिसाइल नहीं दागने के लिए उत्तर कोरिया की तारीफ की थी।
उ.कोरिया के पास बहुत वक्त नहीं : पोम्पियो ने कहा कि अमेरिका उत्तर कोरिया को परमाणु समझौते के लिए असीमित समय नहीं दे सकता है। अपने उत्तर कोरिया दौरे का जिक्र करते हुए पोम्पियो ने कहा कि उन्होंने किम के करीबी जनरल किम योंग-चोल को भी इस बारे में सख्त लहजे में बता दिया है। हालांकि, उन्होंने यह भी माना कि उत्तर कोरिया लगातार, लेकिन धीरे-धीरे अपने वादों को पूरा करने की ओर बढ़ रहा है। हाल ही में सैटेलाइट से ली गई फोटो में सामने आया था कि किम जोंग ने अपनी मिसाइल टेस्टिंग रेंज को तबाह कर दिया।